Il-Papa Franġisku reġa' beda jimxi u jiekol; L-Anġelus ta' għada mill-isptar Il-Vatikan qal li Papa Franġisku beda jerġa' jibda jaħdem bil-mod, jiekol u jimxi bl-assistenza. Huwa qed ikompli jirkupra b'mod normali mill-operazzjoni skedata li għamel ftit tal-jiem ilu. Anke t-testijiet tad-demm kienu sodisfaċenti. Il-Papa Fraġisku, li għandu 84 sena, il-Ħadd li għadda ddaħħal l-Isptar fejn għamel operazzjoni ta' tliet sigħat. Il-kelliem tal-Vatikan Matteo Bruni qal li nhar il-Ġimgħa l-Papa kellu ġurnata kalma fejn wara nofsinhar iċċelebra Quddiesa fil-kappella privata. Din hija l-ewwel darba li l-Papa ddaħħal l-isptar minn meta sar Papa fl-2013. Kif diġà kien imħabbar, huwa se jwassal it-talb u l-messaġġ tradizzjonali tiegħu tal-Ħadd minn ġewwa l-isptar. Din se tkun l-ewwel darba tiegħu li mhux se jagħmel dan mill-Vatikan, ħlief meta kien barra fuq vjaġġi.